Simplon
Simplon, alpepas med vej- og tunnelforbindelse mellem Schweiz og Italien. Simplontunnelen, der forbinder Brig i Schweiz med Iselle i Italien, er en af Schweiz' mest benyttede jernbaneforbindelser. Tunnelen er ca. 20 km lang, består af to tunnelrør, det første fra 1898-1906, det andet fra 1912-22, og var frem til 1988 verdens længste jernbanetunnel. Vejforbindelsen, som krydser passet i 2009 m højde, forbinder Brig og Domodossola og blev anlagt 1801-07 af Napoleon 1.